ՀԻՄՆԱՎՈՐՈՒՄ

1․ Կարգավորման ենթակա ոլորտի կամ խնդրի սահմանումը, առկա իրավիճակը և անհրաժեշտությունը
[bookmark: _GoBack]Կարեն Դեմիրճյանի անվան մարզահամերգային համալիրի օդափոխության համակարգի վերազինման, հակահրդեհային համակարգի ստեղծման և նշված համակարգերի վերազինման համար էլեկտրական համակարգի արդիականացման նպատակով ՀՀ կառավարության 2024թ․ նոյեմբերի 15-ի թիվ 1796-Ն որոշմամբ «Կարեն Դեմիրճյանի անվան մարզահամերգային համալիր» ՓԲԸ-ին ՀՀ պետական բյուջեից տրամադրվել է 1,343,651․1 հազ․դրամ բյուջետային վարկ՝ ՀՀ կենտրոնական բանկի կողմից սահմանված վերաֆինանսավորման տարեկան 7,25 տոկոս տոկոսադրույքով, երկու տարի մարման ժամկետով։  
Նշված որոշման 3-րդ կետով սահմանվել է, որ «Կարեն Դեմիրճյանի անվան մարզահամերգային համալիր» ՓԲԸ-ին (այսուհետ նաև՝ Ընկերություն) տրամադրված վարկի հիմնական գումարի և հաշվարկվող տոկոսների վճարումները կատարվում են վարկի մարման ժամկետի ավարտին՝ մեկանգամյա վճարումով, իսկ 5-րդ կետով, որ տրամադրվող վարկն իր գործողության ընթացքում կարող է փոխակերպվել կանոնադրական կապիտալում ներդրման՝ Ընկերության կողմից համապատասխան ֆինանսատնտեսական ցուցանիշների ապահովման դեպքում։
ՀՀ կառավարության 2025թ․ մայիսի 15-ի թիվ 589-Ա որոշմամբ սահմանվել են «Կարեն Դեմիրճյանի անվան մարզահամերգային համալիր» ՓԲԸ-ին ՀՀ պետական բյուջեից տրամադրված վարկի Ընկերության կանոնադրական կապիտալում ներդրման համար Ընկերության կողմից ապահովման ենթակա ցուցանիշները` 
1) Կարեն Դեմիրճյանի անվան մարզահամերգային համալիրի օդափոխության համակարգի վերազինման, հակահրդեհային համակարգի ստեղծման և նշված համակարգերի վերազինման նպատակով էլեկտրական համակարգի արդիականացման աշխատանքների ավարտ՝ մինչև 2026 թվականի դեկտեմբերի 25-ը. 
2) օդափոխության, հակահրդեհային և էլեկտրական համակարգերը Հայաստանի Հանրապետության նորմերին համապատասխանության վերաբերյալ Հայաստանի Հանրապետության քաղաքաշինության, տեխնիկական և հրդեհային անվտանգության տեսչական մարմնի կողմից եզրակացության ապահովում․ 
3) մարզահամերգային համալիրի պահպանության դրամաշնորհից հրաժարում՝ 2026 թվականի հունվարի 1-ից։ 
«Կարեն Դեմիրճյանի անվան մարզահամերգային համալիր» ՓԲԸ-ի տնօրենը գրությամբ դիմել է Պետական գույքի կառավարման կոմիտե՝ ներկայացնելով օդափոխության համակարգի վերազինման, հակահրդեհային համակարգի ստեղծման և նշված համակարգերի վերազինման համար էլեկտրական համակարգի արդիականացման նպատակով իրականացվող աշխատանքների մասին տեղեկատվություն։ 
Օդափոխության համակարգի վերազինման և արդիականացման աշխատանքները գտնվում են ավարտական փուլում և  իրականացվում է փաստաթղթաշրջանառության վերջնական գործընթացը։
Հակահրդեհային համակարգի ստեղծման նպատակով իրականացվող աշխատանքների պարագայում առկա են մի շարք հանգամանքեր, որոնք էական ազդեցություն են ունենալու աշխատանքների իրականացման ժամկետների վրա։ «Կարեն Դեմիրճյանի անվան մարզահամերգային համալիր» ՓԲԸ-ի (Պատվիրատու) և «Պրոմ Գրուպ» ՍՊԸ-ի (Կապալառու) միջև կնքված պետական կարիքների համար կապալային աշխատանքների կատարման պետական գնման թիվ ԿԴՄՀՀ-ԲՄԱՇՁԲ-25/3-1 պայմանագիրը (այսուհետ՝ Պայմանագիր) Պատվիրատուի կողմից 09.07.2026 թվականին միակողմանիորեն լուծվել է՝ հիմք ընդունելով ՀՀ քաղաքացիական օրենսգրքի համապատասխան դրույթները, Պայմանագրով սահմանված իրավակարգավորումները, ինչպես նաև Կապալառուի կողմից պայմանագրային պարտավորությունները սահմանված ժամկետներում և պատշաճ որակով չկատարելու հանգամանքը։
Պայմանագրի միակողմանի լուծման վերաբերյալ ծանուցմամբ արձանագրվել է, որ Կապալառուի կողմից Պայմանագրով նախատեսված հակահրդեհային համակարգի ներդրման և կառուցման աշխատանքները չեն կատարվել սահմանված ժամկետներում և պատշաճ որակով, ինչի հետևանքով արձանագրվել են պայմանագրային պարտավորությունների էական խախտումներ։
Պայմանագիրը համարվում է լուծված դրա միակողմանի լուծման վերաբերյալ ծանուցումը օրենքով և Պայմանագրով սահմանված կարգով հրապարակվելու և Կապալառուին ուղարկվելու արդյունքում՝ Պայմանագրի 8.11-րդ կետով նախատեսված կարգով։
Վերոգրյալ փաստական հանգամանքների համակցված գնահատման արդյունքում արձանագրվել է, որ Պայմանագրի շրջանակներում Կապալառուի կողմից թույլ են տրվել պայմանագրային պարտավորությունների էական խախտումներ, մասնավորապես՝ Պայմանագրով սահմանված ժամկետներում աշխատանքների կատարումը չի ապահովվել, իսկ արձանագրված թերություններն ու անհամապատասխանությունները վկայում են պայմանագրային պարտավորությունների ոչ պատշաճ կատարման մասին։
Նշված խախտումները Պատվիրատուի համար ունեն էական նշանակություն, քանի որ Պայմանագրով նախատեսված հակահրդեհային համակարգի ներդրման և կառուցման աշխատանքները սահմանված ժամկետներում և պատշաճ որակով չկատարելու հետևանքով Պատվիրատուն չի ստացել այն արդյունքը, որի ակնկալիքով կնքվել է Պայմանագիրը, խոչընդոտվել է հակահրդեհային համակարգի ամբողջական ներդրումը և դրա անվտանգ շահագործման հնարավորությունը, ինչպես նաև առաջացել են լրացուցիչ ֆինանսական և կազմակերպական ռիսկեր։
Հիմք ընդունելով «Գնումների մասին» Հայաստանի Հանրապետության օրենքի (այսուհետ՝ Օրենք) 6-րդ հոդվածի 1-ին մասի 6-րդ կետի պահանջը, համաձայն որի՝ մասնակիցն ընդգրկվում է գնումների գործընթացին մասնակցելու իրավունք չունեցող մասնակիցների ցուցակում, եթե խախտել է պայմանագրով նախատեսված կամ գնման գործընթացի շրջանակում ստանձնած պարտավորությունը, որը հանգեցրել է պատվիրատուի կողմից պայմանագրի միակողմանի լուծմանը, «ՊՐՈՄ ԳՐՈՒՊ» ՍՊԸ-ն սահմանված կարգով ընդգրկվել է գնումների գործընթացին մասնակցելու իրավունք չունեցող մասնակիցների ցուցակում։
Ինչ վերաբերում է Էլեկտրամատակարարման ցանցի վերակառուցման աշխատանքներին, ապա դրանք նոր սկսել են մեկնարկել, քանի որ նախագծանախահաշվային փաստաթղթերում բազմաթիվ անգամ իրականացվել են փոփոխություններ՝ ներառյալ գեներատորների և օդափոխության ու հակահրդեհային համակարգերի հետ համակցված աշխատելուն վերաբերող փոփոխությունները և լրամշակումները։ Ըստ նախագծանախահաշվային փաստաթղթերի՝ տրամադրված բյուջետային վարկի մնացորդ գումարներով հնարավոր կլինի ավարտել էլեկտրամատակարարման ցանցի վերակառուցմանն ուղղված աշխատանքների միայն առաջին փուլը, որը մյուս համակարգերի համակցված աշխատելու առանցքային նախապայմանն է։
Այս ամենից զատ աշխատանքները դանդաղում են պայմանավորված նրանով, որ դրանք իրականացվում են Մարզահամերգային համալիրում ընթացող միջոցառումների ֆոնին։  
Ինչպես արդեն վերևում նշվեց՝ ՀՀ կառավարության 2025թ․ մայիսի 15-ի թիվ 589-Ա որոշման արդյունքում 2026 թվականի հունվարի 1-ից  դադարեցվել է ՀՀ պետական բյուջեից Մարզահամերգային համալիրի պահպանության նպատակով տրամադրվող ֆինանսավորումը (դրամաշնորհից հրաժարում)։ Մարզահամերգային համալիրը 2026 թվականից սկսած կառույցի ընթացիկ պահպանման ծախսերը հոգում է բացառապես ձեռնարկատիրական գործունեության արդյունքում գոյացող միջոցների հաշվին։ Եվ դրանով պայմանավորված օդափոխության և հակահրդեհային լայնածավալ աշխատանքների իրականացման ընթացքում «Կարեն Դեմիրճյանի անվան մարզահամերգային համալիր» ՓԲԸ-ն սեփական բյուջեն ապահովելու միակ ճանապարհը պահպանելու անհրաժեշտությունից ելնելով չի կարող ժամանակավորապես կասեցնել միջոցառումների կազմակերպման գործընթացը։
Ավելին, Մարզահամերգային համալիրում են տեղի ունենում պետության համար կարևոր նշանակության սպորտային և մշակութային միջոցառումները։ 2026 թվականին արդեն իսկ տեղի է ունեցել պետական նշանակության երկու կարևոր միջոցառում՝ հրաձգության Եվրոպայի առաջնությունը և Եվրոպական քաղաքական համայնքի 8-րդ գագաթաժողովը, ընդ որում՝ վերջին միջոցառումը պատշաճ մակարդակով կազմակերպելու նպատակով ՀՀ պետական բյուջեից տրամադրված միջոցների հաշվին սույն տարվա մարտ-ապրիլ ամիսներին Մարզահամերգային համալիրում արդեն իսկ ընթացող աշխատանքներին զուգահեռ իրականացվել է շենքային պայմանների բարելավման և ենթակառուցվածքների արդիականացման նպատակով մեծածավալ վերանորոգման աշխատանքներ։ Անհրաժեշտ է նշել, որ 2027 թվականին ծրագրվում է իրականացնել Ծանրամարտի աշխարհի առաջնությունը, Սպորտային մարմնամարզության Եվրոպայի առաջնությունը, Ֆրանկոֆոնիայի 10-րդ հոբելյանական և համահայկական մարզամշակութային խաղերը։  
Հաշվի առնելով, որ առաջացած խնդիրներով պայմանավորված Մարզահամերգային համալիրի օդափոխության համակարգի վերազինման, հակահրդեհային համակարգի ստեղծման և նշված համակարգերի վերազինման համար էլեկտրական համակարգի արդիականացման նպատակով իրականացվող աշխատանքները հնարավոր չէ ավարտին հասցնել մինչև 2026 թվականի դեկտեմբերի 25-ը՝ սույն նախագծով նախատեսվում է ՀՀ կառավարության 2025թ․ մայիսի 15-ի թիվ 589-Ա որոշման մեջ կատարել ժամկետային փոփոխություն, համաձայն որի՝ աշխատանքների ավարտ կսահմանվի մինչև 2027 թվականի դեկտեմբերի 25-ը։   
2․ Իրավական ակտի նախագիծը մշակող պատասխանատու մարմինը
Նախագիծը մշակվել է Պետական գույքի կառավարման կոմիտեի կողմից։
3․ Լրացուցիչ ֆինանսական միջոցների ահրաժեշտության և պետական բյուջեի եկամուտներում և ծախսերում սպասվելիք փոփոխությունների մասին
Նախագծի ընդունումը լրացուցիչ ֆինանսական միջոցների ահրաժեշտություն և պետական բյուջեում ծախսերի և եկամուտների էական ավելացում կամ նվազում չի նախատեսում։
4․ Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք
Նախագծի ընդունումը այլ իրավական ակտերում փոփոխություններ կատարելու անհրաժեշտություն չի առաջացնի:
5․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, ՀՀ կառավարության 2021-2026թթ. ծրագիր, ոլորտային և /կամ այլ ռազմավարություններ
Նախագիծը բխում է ՀՀ կառավարության 2021 օգոստոսի 18-ի թիվ 1363-Ա  որոշմամբ  հաստատված  ՀՀ կառավարության գործունեության ծրագրի «6.7 ՊԵՏԱԿԱՆ ԳՈՒՅՔԻ ԱՐԴՅՈՒՆԱՎԵՏ ԿԱՌԱՎԱՐՈՒՄ» բաժնի 2-րդ պարբերության 8-րդ կետից։

